CELEX: 32016R0874
Language: sl
Date: 2016-06-01 00:00:00
Title: Izvedbena uredba Komisije (EU) 2016/874 z dne 1. junija 2016 o spremembi Izvedbene uredbe (EU) 2015/943 o nujnih ukrepih za začasno ustavitev uvoza sušenega fižola iz Nigerije (Besedilo velja za EGP)

2.6.2016   
            
            
               SL
            
            
               Uradni list Evropske unije
            
            
               L 145/18
            
         IZVEDBENA UREDBA KOMISIJE (EU) 2016/874
   z dne 1. junija 2016
   o spremembi Izvedbene uredbe (EU) 2015/943 o nujnih ukrepih za začasno ustavitev uvoza sušenega fižola iz Nigerije
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (1), in zlasti člena 53(1) Uredbe,
   ob upoštevanju naslednjega:
   
               (1)
            
            
               Uredba (ES) št. 178/2002 določa splošna načela, ki na ravni Unije in nacionalni ravni urejajo živila na splošno in zlasti varnost hrane. Uredba določa nujne ukrepe, ki jih mora sprejeti Komisija, kadar obstajajo dokazi, da bodo živila, uvožena iz tretje države, verjetno pomenila resno tveganje za zdravje ljudi.
            
         
               (2)
            
            
               Izvedbena uredba Komisije (EU) 2015/943 (2) prepoveduje uvoz sušenega fižola iz Nigerije, ki je uvrščen pod oznako KN 0713 39 00, zaradi velikega števila primerov kontaminacije z nedovoljeno aktivno snovjo diklorvos na ravneh, ki znatno presegajo akutni referenčni odmerek, ki ga je okvirno določila Evropska agencija za varnost hrane. Dokler Nigerija ne bo izvedla ustreznih ukrepov za obvladovanje tveganja, se bo prepoved uporabljala do 30. junija 2016.
            
         
               (3)
            
            
               Po uvedbi prepovedi uvoza so bila v sistemu hitrega obveščanja za živila in krmo poslana obvestila v zvezi s sušenim fižolom iz Nigerije, ki je uvrščen pod oznaki KN 0713 35 00 in 0713 90 00, zaradi kontaminacije z diklorvosom. Zato bi bilo treba področje uporabe veljavne prepovedi razširiti na ti dodatni dve oznaki.
            
         
               (4)
            
            
               Zaradi stalne prisotnosti diklorvosa v sušenem fižolu, uvoženem iz Nigerije, ter stopnje izvajanja akcijskega načrta za integrirano varstvo rastlin pred škodljivimi organizmi in mejne vrednosti ostankov pesticidov s strani Nigerije ni mogoče sklepati, da bo izpolnjevanje zahtev živilske zakonodaje glede ostankov pesticidov doseženo kratkoročno.
            
         
               (5)
            
            
               Trajanje prepovedi uvoza bi bilo zato treba podaljšati za dodatno obdobje treh let, da bi Nigeriji omogočili, da izvede ustrezne ukrepe za obvladovanje tveganja in zagotovi potrebna jamstva.
            
         
               (6)
            
            
               Ukrepi iz te uredbe so v skladu z mnenjem Stalnega odbora za rastline, živali, hrano in krmo –
            
         SPREJELA NASLEDNJO UREDBO:
   Edini člen
   Izvedbena uredba (EU) 2015/943 se spremeni:
   
               1.
            
            
               člen 1 se nadomesti z naslednjim:
               „Člen 1
               Ta uredba se uporablja za ves sušeni fižol iz Nigerije, ki je uvrščen pod oznake KN 0713 35 00, 0713 39 00 in 0713 90 00.“;
            
         
               2.
            
            
               člen 5 se nadomesti z naslednjim:
               „Člen 5
               Ta uredba začne veljati dan po objavi v Uradnem listu Evropske unije.
               Uporablja se do 30. junija 2019.“
            
         
      Ta uredba je v celoti zavezujoča in se neposredno uporablja v vseh državah članicah.
      V Bruslju, 1. junija 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 31, 1.2.2002, str. 1.
   
      (2)  Izvedbena uredba Komisije (EU) 2015/943 z dne 18. junija 2015 o nujnih ukrepih za začasno ustavitev uvoza sušenega fižola iz Nigerije in o spremembi Priloge I k Uredbi (ES) št. 669/2009 (UL L 154, 19.6.2015, str. 8).